|  |  |  |
| --- | --- | --- |
| Lietuvos Respublikos SeimoTeisės ir teisėtvarkos komitetuiEl. paštas priim@lrs.lt | Į | 2020-03-10 Nr. (1.18-2020-38)2-2020-02-17 Nr. S-2020-801 |

**DĖL Pasiūlymų įstatymų pakeitimo projektui Nr.xiiip-4073**

Susipažinę su Vaiko teisių apsaugos kontrolieriaus įstatymo Nr. VIII-1708 17 ir 22 straipsnių pakeitimo įstatymo projektu Nr. XIIIP-4073, teikiame pastabas bei pasiūlymus šio projekto tobulinimui:

1. Pažymėdami Projekto rengėjų tikslo – didinti viešojo sektoriaus efektyvumą – svarbą, iš esmės pritariame procesų modernizavimui ir skaitmenizavimui, užtikrinant Nacionalinės elektroninių siuntų pristatymo, naudojant pašto tinklą, informacinės sistemos (toliau – E. pristatymo sistema) plėtrai. Tačiau norėtume atkreipti dėmesį, kad vaiko teisių apsaugos kontrolieriaus sprendimai dėl juose esančių įstatymų saugomų asmens duomenų ir asmens (šeimos) privataus gyvenimo detalių yra siunčiami tik registruotąja pašto siunta (jei pareiškėjas nenurodo pageidaujamo atsakymo būdo), todėl toks reikalavimas turėtų būti nustatytas ir tais atvejais, kai pareiškėjo e. pristatymo dėžutė yra neaktyvuota ar pareiškėjui sprendimas siunčiamas pašto siunta. Šiuo tikslu atitinkamai keistina (papildytina) Projekto 2 straipsniu keičiamo įstatymo 22 straipsnio 3 dalis, prieš žodžius „pašto siunta“ įrašant „registruotąja“.
2. Atkreiptinas dėmesys į vaiko teisių apsaugos kontrolieriaus priimamų sprendimų turinio specifiką. Absoliuti dauguma atliekamų tyrimų yra susiję su pareiškėjų, jų vaikų bei kitų asmenų asmens duomenimis (įskaitant duomenis apie psichinę ir fizinę sveikatą), jų privataus ir šeimyninio gyvenimo aplinkybėmis, teistumu, kt. Sprendime nurodomos tyrimo metu nustatytos aplinkybės, surinkti įrodymai ir asmenų veikos teisinis įvertinimas (Vaiko teisių apsaugos kontrolieriaus įstaymo 23 straipsnio 2 dalis).

Projekto 2 straipsnyje nustatyti ir alternatyvūs E. pristatymo sistemai sprendimų pateikimo būdai – kitomis elektroninių ryšių priemonėmis, pašto siunta, pareiškėjo nurodytu pageidaujamu atsakymo gavimo būdu. Toks reguliavimas reiškia, kad Vaiko teisių apsaugos kontrolieriaus įstaiga, esant Įstatyme nustatytoms aplinkybėms, dalį sprendimų teiks pareiškėjams ir kitiems su sprendimu susijusiems asmenims registruotomis pašto siuntomis (ne per E. pristatymo sistemą).

Todėl abejotina, ar tikslinga nustatyti tokį teisinį reguliavimą, kuris įpareigotų dalį sprendimų ir juose esančius asmens duomenis perduoti (atskleisti) tretiesiems asmenims (E. pristatymo sistemos operatoriui, kuris atspausdins ir suvokuos elektronine siunta pateiktą sprendimą bei išsiųs jį registruota pašto siunta) tais atvejais, kai *pareiškėjo ir kitų asmenų, kuriems teikiamas sprendimas*, informacinės sistemos elektroninio pašto dėžutės yra neaktyvios.

Nekvestionuojant įstatymo leidėjo prerogatyvos priimti sprendimus dėl teisinio reguliavimo, siūlytina apsvarstyti tikslingumą Projekto 2 straipsniu keičiamo įstatymo 22 straipsnio 3 dalyje nustatyti, kad vaiko teisių apsaugos kontrolieriaus sprendimai per E. pristatymo sistemą siunčiami tokia prioriteto tvarka: per E. pristaymo sistemą, jeigu nurodytas asmens (išskyrus viešojo administravimo subjektus) elektroninio pristatymo dėžutės sistemoje adresas, kitomis elektroninių ryšių priemonėmis, pašto siunta. Kai asmuo yra nurodęs pageidaujamą atsakymo į skundą gavimo būdą ir reikalingus kontaktinius duomenis, atsakymas į skundą jam būtų įteikiamas šiuo būdu.

Vaiko teisių apsaugos kontrolierė Edita Žiobienė

Eivilė Žemaitytė, tel. (8 5) 210 7175 el. p. eivile.zemaityte@vtaki.lt

Audronė Bedorf, tel. (8 5) 249 9259, el.p. audrone.bedorf@vtaki.lt